b"\n_START_ARTICLE_\nDennis Edwards\n_START_SECTION_\nBakgrunn\n_START_PARAGRAPH_\nDennis Edwards hadde sin f\xc3\xb8rste opptreden som sanger bare to \xc3\xa5r gammel; det var i kirka der faren var prest. Da han var sju, flytta familien til Detroit, der han etter hvert studerte ved Detroit Conservatory of Music. der han studerte klaver og komposisjon, og ble med i gospelgruppa Crowns of Joy.\n_START_SECTION_\nMusiker\n_START_PARAGRAPH_\nI 1961 starta han soul-/jazz-gruppa Dennis Edwards and the Fireballs. I 1967 blei han med i The Contours._NEWLINE_Da David Ruffin i 1968 fikk sparken fra The Temptations, blei Edwards henta inn som ny frontfigur. Han var sentral i gruppas nye psykedeliske funkstil, og han var hovedsanger p\xc3\xa5 de to Grammy-vinnerne fra denne perioden, \xc2\xabCloud Nine\xc2\xbb (1968) og \xc2\xabPapa Was a Rollin' Stone\xc2\xbb (1972)._NEWLINE_Edwards fikk sparken fra gruppa i 1977, men kom tilbake i 1980. I 1984 gikk han igjen ut, erstatta av Ali-Ollie Woodson. Edwards gikk solo og hadde blant annet en slager med \xc2\xabDon't Look Any Further\xc2\xbb, en duett med Siedah Garrett. I 1987 var det samarbeidsproblemer mellom Woodson og The Temptations, og Edwards blei henta tilbake. To \xc3\xa5r seinere bytta de igjen, da Edwards fikk sparken for tredje gang._NEWLINE_P\xc3\xa5 slutten av 1980-tallet gikk han sammen med to andre tidligere The Temptations-medlemmer, David Ruffin og Eddie Kendricks, om prosjektet \xc2\xabRuffin/Kendrick/Edwards, former leads of The Temptations\xc2\xbb. Ruffin d\xc3\xb8de imidlertid i 1991 og Kendricks i 1992. Edwards satte s\xc3\xa5 sammen ei gruppe som turnerte som Dennis Edwards & the Temptations. Etter s\xc3\xb8ksm\xc3\xa5l fra Otis Williams i den originale gruppa blei navnet endra til The Temptations Review featuring Dennis Edwards. Med i denne gruppa var blant andre Paul Williams, s\xc3\xb8nnen til The Temptations-originalen med samme navn._NEWLINE_Edwards var en kort periode gift med Ruth Pointer i Pointer Sisters. Dattera Issa er ogs\xc3\xa5 artist og har blant annet v\xc3\xa6rt med i moras gruppe. _NEWLINE_Som medlem av The Temptations blei Edwards i 1989 innvotert i Rock and Roll Hall of Fame."